દામનગર તાબાના રાભડા ગામે નોકરી કરતી શિક્ષિકાને તેના પતિએ અન્ય યુવતી સાથે પ્રેમસંબંધ હોવાના કારણે અમાનુષી અત્યાચાર ગુજારી તેને તથા તેના પુત્રને મારી નાખી આત્મહત્યા કરી લઇશ તેવી ધમકી આપતા આ મહિલાએ પતિ સામે પોલીસ મથકમા ફરિયાદ નોંધાવી છે. હાલમા અમરેલીમા આનંદનગરમા રહેતા અને દામનગરના રાભડા ગામની પ્રાથમિક શાળામા શિક્ષિકા તરીકે નોકરી કરતા જાગૃતિબેન રાહુલભાઇ અગ્રાવતે આ અંગે ચિતલરોડ પર તપોવન મંદિર પાસે રહેતા પતિ રાહુલ જયંતીભાઇ અગ્રાવત સામે સીટી પોલીસ મથકમા ફરિયાદ નોંધાવી છે. જેમા તેણે જણાવ્યું છે કે તેના પતિ દ્વારા છેલ્લા કેટલાક સમયથી તેના પર સતત અત્યાચાર ગુજારવામા આવી રહ્યો છે. તેના પતિને દિપાલી નામની યુવતી સાથે પ્રેમસંબંધ છે. જેના કારણે તે અત્યાચાર ગુજારી રહ્યો છે. ગઇકાલે રાહુલ અગ્રાવત તેના 12 વર્ષના પુત્ર સિધ્ધાર્થને લેશન કરવાના મુદ્દે માર મારતો હતો ત્યારે જાગૃતિબેન વચ્ચે પડતા તેને પણ મારમાર્યો હતો. રાહુલે રૂપિયા 50 હજારની કિમતનુ મંગળસુત્ર અને સોનાની બુટી પણ લઇ લીધા હતા. મારે દિપાલી સાથે પ્રેમસંબંધ છે અને રહેશે તેમ કહી જો વિરોધ કરશે તો તેને અને પુત્રને મારમારી પોતે પણ આપઘાત કરી લેશે તેવી ધમકી આપી હતી. જેને પગલે જાગૃતિબેને માવતર ખાતે અમરેલી દોડી આવી સીટી પોલીસ મથકમા ફરિયાદ નોંધાવી હતી.